b"\n_START_ARTICLE_\nMoluk\xc5\xb3 istorija\n_START_SECTION_\nPrekybiniai sultonatai\n_START_PARAGRAPH_\nCivilizacija \xc4\xaf Moluk\xc5\xb3 salas at\xc4\x97jo i\xc5\xa1 Javos salos, kuomet jos buvo \xc4\xafjungtos \xc4\xaf Mad\xc5\xbeapadhito imperij\xc4\x85._NEWLINE_Jau apie XIV a \xc5\xa1iaurin\xc4\x97je Halmaheros salos dalyje susiformavo keturi miestai valstyb\xc4\x97s: Ternatas, Tidoras, D\xc5\xbeailolas ir Bacanas, valdomi atskir\xc5\xb3 valdov\xc5\xb3. XV a pabaigoje jas pasiek\xc4\x97 islamas ir valstyb\xc4\x97s virto sultonatais, ir aktyviai k\xc5\xabr\xc4\x97 prekybin\xc4\xaf tinkl\xc4\x85 visame Moluk\xc5\xb3 salyne, taip pat kaimynin\xc4\x97je Sulavesio saloje, pl\xc4\x97sdami islam\xc4\x85. D\xc4\x97l to kit\xc5\xb3 sal\xc5\xb3 pakrant\xc4\x97se formavosi smulk\xc5\xabs sultonatai, tokie, kaip Banggai, Butung, Gorontalo, Sula, Buru' (Buru, Seramo ir Ambono salos) ir kiti._NEWLINE_Apie XVI a. sustipr\xc4\x97j\xc4\x99s Ternato miestas \xc4\xafgijo hegemonij\xc4\x85 visame salyne, o kiti sultonatai buvo priklausomi vasaliniais ry\xc5\xa1iais. \xc5\xa0i konfederacija monopolizavo vis\xc4\x85 Indonezijos salyno prieskoni\xc5\xb3 gamyb\xc4\x85, mat \xc5\xa1iose salose auga daugyb\xc4\x97 egzoti\xc5\xa1k\xc5\xb3 prieskoni\xc5\xb3. Taip pat buvo aktyviai kolonizuojamos ir tolimesn\xc4\x97s salos, tokios kaip Aru ir Irian D\xc5\xbeaja (Papua).\n_START_SECTION_\nKolonizacija\n_START_PARAGRAPH_\nPirmieji europie\xc4\x8diai, 1512 m. \xc4\xafreng\xc4\x99 atramos punktus, buvo portugalai, kurie kontroliavo prieskoni\xc5\xb3 kelius \xc4\xaf Europ\xc4\x85. 1663 m. Molukai atiteko Nyderlandams. Napoleono kar\xc5\xb3 metu (1796\xe2\x80\x931802 m. ir 1810\xe2\x80\x931816 m.) salas buvo u\xc5\xbe\xc4\x97m\xc4\x99 britai. Per Antr\xc4\x85j\xc4\xaf pasaulin\xc4\xaf kar\xc4\x85 salas u\xc5\xbe\xc4\x97m\xc4\x97 Japonija, o pasibaigus karui salos atiteko nepriklausomai Indonezijai.\n_START_SECTION_\nSeparatizmas\n_START_PARAGRAPH_\nSkirtingas istorinis ir kult\xc5\xabrinis identitetas skatina dabartin\xc4\xaf separatizm\xc4\x85 Molukuose, \xc5\xa1iuo metu priklausan\xc4\x8dius Indonezijai._NEWLINE_1950 m. Moluk\xc5\xb3 krik\xc5\xa1\xc4\x8dionys piet\xc5\xb3 Molukuose paskelb\xc4\x97 nepriklausom\xc4\x85 Pietini\xc5\xb3 Moluk\xc5\xb3 Respublik\xc4\x85. \xc5\xa0\xc4\xaf bandym\xc4\x85 atsiskirti j\xc4\x97ga numal\xc5\xa1ino Indonezijos kariuomen\xc4\x97, ta\xc4\x8diau oficialiai respublika egzistuoja tremtyje ir turi savo prezidentus._NEWLINE_\xc4\xaetampa tarp krik\xc5\xa1\xc4\x8dioni\xc5\xb3 ir musulmon\xc5\xb3 liko, ir nuo 1998 m. kartkart\xc4\x97mis prasiver\xc5\xbeia pana\xc5\xa1iais \xc4\xaf pilietin\xc4\xaf kar\xc4\x85 neramumais. Nuo 2000 m. \xc5\xa1\xc4\xaf krizin\xc4\xaf region\xc4\x85 paliko 80 000 gyventoj\xc5\xb3._NEWLINE_1975 m. gruod\xc5\xbeio 2 d. ekstremistai i\xc5\xa1 35 000 Nyderlanduose gyvenan\xc4\x8di\xc5\xb3 ambonie\xc4\x8di\xc5\xb3 u\xc5\xbepuol\xc4\x97 traukin\xc4\xaf, o gruod\xc5\xbeio 4 d. Indonezijos generalin\xc4\xaf konsulat\xc4\x85 Amsterdame ir pa\xc4\x97m\xc4\x97 kelet\xc4\x85 \xc4\xafkait\xc5\xb3 siekdami, kad Nyderland\xc5\xb3 vyriausyb\xc4\x97 paveikt\xc5\xb3 Indonezij\xc4\x85 Moluk\xc5\xb3 klausimu. Keturi \xc4\xafkaitai buvo nu\xc5\xa1auti. Nyderland\xc5\xb3 vyriausybei nepasidavus spaudimui, gruod\xc5\xbeio 19 d. pagrob\xc4\x97jai pasidav\xc4\x97."